
A mitragynin pszeudoindoxil izomerjeinek azonosítása elméleti kémiai módszerekkel

Az opioid fájdalomcsillapítók használatához köthető mellékhatások, függőségi problémák és az évente több, mint 350000 haláleset mind-mind egy világszintű probléma részei, ami ma opioid válságként ismert. A súlyos egészségügyi, társadalmi és gazdasági károk az opioid fájdalomcsillapítóként legtöbbször alkalmazott opiátokhoz köthetők, így az új generációs hatóanyagok fejlesztése komoly jelentőséggel bír. Ilyen vegyületek lehetnek a Mitragyna speciosa, egy régóta ismert fájdalomcsillapító hatású növény alkaloidjai, és e növény alkaloidjainak természetes metabolitjai, mint a mitragynine pszeudoindoxil (MPS). Ezen vegyület ígéretes biológiai aktivitást mutat az opioid receptorokon. A MPS azonban már fiziológiás körülmények között is instabilnak bizonyult, ami különös jelentőséggel bír a biológiai kísérletekre nézve. A vegyület totál-szintézisének elősegítése érdekében fényt derítettünk a kémiai instabilitás hátterére kísérleti és elméleti kémiai módszerekkel. Munkánk során eddig nem ismert bomlástermékeket tudtunk meghatározni, továbbá vizsgáltuk különböző szerkezeti módosítások hatását a bomlási reakciók visszaszorítása érdekében.



